ገደብ ሊበጅለት የሚገባው የዋጋ ጭማሪ
የጠዋቱ ፀሐይ ያለወትሮው ከሯል፤ ሁሉም አልፎ ሂያጅ ከንዳድ ለማምለጥ ይራኮታል፡፡ ከወዲያ ወዲህ ሳማትር ወገቡ ድረስ ዕቃ የተሞላበት አንድ ጠቆር ያለ የፌስታል ዘንቢል የያዙ ወይዘሮ ላይ ዓይኔ አረፈ:: ወይዘሮ እልፍነሽ ኃይለማርያም ይባላሉ። ከገበያ ለቤተሰባቸው ለዕለት ጉርስ የሚሆናቸውን አትክልት እና ፍራፍሬ ገዛዝተው እየተመለሱ ነበር፡፡ ትኩረቴን ስለወሰዱት ጠጋ ብዬ በገበያው ሁኔታ ላይ ላነጋግራቸው ወስኜ ሰላምታ አቀረብኩላቸው። ስለ ኑሮ ውድነትና ዋጋ ጭማሪም አንዳንድ ጥያቄ አነሳሁላቸው።
ወይዘሮ እልፍነሽ የገበያውን ሁኔታ ሲያስረዱ የንግግራቸው መነሻ ‹‹ሁሉም ነገር እሳት ሆኗል›› የሚል ነበር። ቀጠል አድርገውም መንግሥት ነጋዴውን ሊቆጣጠር ይገባል ይላሉ፡፡ ከዚህ ቀደም የገበያው ሁኔታ ተመሳሳይ ቢሆንም በሥራ ላይ ስለነበሩ፤ የጭማሪው ሁኔታ አያሳስበንም ነበር፤ አሁን በኮሮና ወረርሽኝ ምክንያት የሚሰሩት የልብስ ንግድ መቀዛቀዙንና የኑሮ ውድነቱም እንደከበዳቸው ይናገራሉ፡፡ በዚህ ወቅት ባልተለመደ ደረጃ ሽንኩርትን ጨምሮ የተለያዩ ፍራፍሬዎች እና አትክልቶች ላይ ከፍተኛ የዋጋ ጭማሪ መኖሩን ጠቅሰዋል:: 
የአዲስ አበባ ከተማ ነዋሪ የሆኑት ወይዘሮ እልፍነሽ፤ የሽንኩርት ዋጋ ከ22 ብር ወደ 35 ብር ጭማሪ ማድረጉን አንስተዋል። የዚህ ዓይነቱ ከፍተኛ ጭማሪ በበዓላት ላይ እንኳን የሚታይ አለመሆኑን ያስረዳሉ፡፡ መፍትሄ የሚሉትን ሲጠቁሙም፤ በዚህ ክፉ ጊዜ ሁሉም ማህበረሰብ በመተዛዘንና በመተጋገዝ ችግሩን ማለፍ ይኖርበታል። ነጋዴዎችም ቢሆኑ ሌላ አገር የላቸውም ስለዚህ ብዙ ትርፍ ከማሰብ ይልቅ በተገቢው መንገድ እየሰሩ ኅብረተሰባቸውን እንዲደግፉ ጠይቀዋል፡፡
በአትክልትና ፍራፍሬ የችርቻሮ ንግድ ላይ የተሰማራው አቶ ፍቃዱ ሰማ በበኩሉ የችርቻሮ ነጋዴ እንደሆነ ጠቅሶ የዋጋ ጭማሪው የተከሰተው በጅምላ ከሚያከፋፍሏቸው ነጋዴዎች መሆኑን ያስረዳል፡፡ ምክንያቱ ምን እንደሆነ እንደማያውቀው የሚናገረው ነጋዴው ከአከፋፋዮች የሰማው አትክልት እና ፍራፍሬ የጫኑ መኪኖች ቶሎ ቶሎ ወደ ከተማ ባለመግባታቸው ነው፡፡
የአዲስ አበባ ንግድ ቢሮ የሰው ሀብት ዳይሬክተር እና የሕዝብ ግንኙት አስተባባሪው አቶ ዳንኤል መኢሶ በበኩላቸው ባሳለፍናቸው ሦስት ሳምንታት የአትክልት ዋጋ ጭማሪ ማሳየቱን ጠቅሰዋል፡፡ የዋጋ ጭማሪውን መንስኤ ቢሮው ጥናት እና ግምገማ ማካሄዱን አክለዋል:: በተጠናው ጥናትና በተካሄደው ግምገማ መሠረት የሽንኩርት እጥረት መኖሩን አንስተው ይሄንን ተገን በማድረግም በሌሎች የአትክልት እና ፍራፍሬ ዓይነቶች ላይ የዋጋ ጭማሪ ማድረጋቸውን ገልጸዋል፡፡ 
በዚህ ወቅት ቀይ ሽንኩርት እጥረት ይከሰታል። እንዲህ ዓይነቱን ችግር ለመቅረፍ ከሱዳን የሽንኩርት ምርት በማስገባት ለኅብረተሰቡ የማዳረስ ሥራ ሲሰራ እንደነበር አስታውሰው፣ ዘንድሮ ግን የመተማ መንገድ በመዘጋቱ ከሱዳን የሚመጣው ሽንኩርት በጊዜ ሊደርስ አለመቻሉን ተናግረዋል፡፡ 
እንደ አቶ ዳንኤል ገለጻ፤ የተፈጠረውን ችግር ለመቅረፍ ቢሮው ከክልል አመራሮች ጋር ውይይት ያደረገ ሲሆን አመራሩ ተነጋግሮ እስኪፈታው የተወሰኑ መኪኖቹ ሌላ አማራጭ መንገድ እንዲጠቀሙ ጥረት እየተደረገ መሆኑን አስረድተዋል፡፡ ሌላው ደግሞ የሽንኩርት ምርት በማይቋረጥባቸው በአንዳንድ የአገሪቱ ዞኖች ያሉትን ምርቶች በህብረት ሥራ ማህበራት በኩል በማምጣት ለሸማቹ እንዲደርስ እየተሰራ መሆኑን አስታውቀዋል፡፡
ሌሎች የአትክልትና የፍራፍሬ ዓይነቶች ግን በበቂ ሁኔታ ምርት መኖሩን ተናግረው ሙዝ በኪሎ በ20 ብር፣ ማንጎ፣ ፓፓዬ የመሳሰሉት ፍራፍሬዎች ደግሞ በኪሎ በ15 ብር እንዲሸጡ መደረጉን አስረድተዋል። የንግዱ ማህበረሰብም አላስፈላጊ ጭማሪ ከማድረግ እንዲቆጠብ አሳስበዋል። ይህንን በሚያደርጉ ነጋዴዎች ላይ ቢሮው እርምጃ እንደሚወስድ አስጠንቅቀዋል፡፡
አዲስ ዘመን ሰኔ 7/2012አብርሃም ተወልደ